หุ้นไทยสดใสกว่าภูมิภาค
หุ้นไทยเปิดตลาดวันนี้สดใส ปิดภาคเช้าเพิ่มขึ้น 7.65 จุด ซื้อขายกว่า 3.4 หมื่นล้านบาท
26 มี.ค. 2556

หุ้นไทยเปิดตลาดวันนี้สดใส ปิดภาคเช้าเพิ่มขึ้น 7.65 จุด ซื้อขายกว่า 3.4 หมื่นล้านบาท
ช่วงเช้าดัชนีหุ้นไทยปิดที่ระดับ 1,531.60 จุด เพิ่มขึ้น 7.65 จุด(+0.50%) มูลค่าการซื้อขาย 34,460.93 ล้านบาท ดัชนีปรับตัวขึ้นได้ดีกว่าตลาดภูมิภาคที่ส่วนใหญ่จะแกว่งตัวในแดนบวก-ลบ โดยตลาดหุ้นไทยเริ่มมีแรงซื้อหุ้นใหญ่เข้ามา อย่างหุ้นในกลุ่มพลังงาน-สื่อสาร-ธนาคาร 
การซื้อขายหุ้นช่วงเช้าวันนี้ ดัชนีหุ้นไทยเคลื่อนไหวในแดนบวกเป็นส่วนใหญ่ โดยแตะจุดสูงสุดของช่วงเช้าที่ 1,540.52 จุด และแตะจุดต่ำสุดของช่วงเช้าที่ระดับ 1,516.47 จุด
นักวิเคราะห์บริษัทหลักทรัพย์(บล.)ธนชาตมองแนวโน้ม ดัชนี ระยะสั้น  “ผันผวน” ต่อเนื่อง แต่ยังอาจคาดหวังการ ฟื้นไปที่ 1,530-1,540 จุด ก่อนที่จะมีแรงขายทำกำไรระยะสั้นออกมา ขณะที่แนวรับอยู่ที่ 1,510 จุด และ 1,480 จุด ตามลำดับ
สำหรับตลาดหุ้นต่างประเทศส่วนใหญ่ปรับลดลงเมื่อคืนที่ผ่านมา แม้ว่าไซปรัสจะสามารถสรุปแผนเพื่อรับเงินช่วยเหลือจากสหภาพยุโรปหรืออียู แล้ว แต่นักลงทุนมีความกังวลต่อการสร้างบรรทัดฐานในการเก็บภาษีจากผู้ฝากเงิน ในกรณีที่ประเทศอื่นๆ ในยุโรป ต้องการเงินช่วยเหลือจากอียู ในอนาคต
นักลงทุนระยะสั้น แนะนำ “รอขาย” ที่แนวต้าน 1,530-1,540 จุด ขณะที่นักลงทุนระยะยาวยังมองเป็นโอกาส “ซื้อ” หุ้นพื้นฐานดี อย่าง บริษัทแอดวานซ์อินโฟเซอร์วิส(ADVANC ) บริษัทชินคอร์ปอเรชัน(INTUCH) บริษัทจัสมิน( JAS ) บริษัทบีทีเอสกรุ๊ปโฮลดิ้งส์(BTS) ธนาคารทหารไทย( TMB) ธนาคารกรุงไทย( KTB) บริษัทบางจากปิโตรเลียม( BCP) บริษัทพีทีทีโกลบอลเคมิคอล( PTTGC) บริษัทอาร์เอส( RS ) บริษัทวีจีไอโกลบอลมีเดีย(VGI ) บริษัทกรุงเทพดุสิตเวชการ(BGH ) บริษัทเซ็นทรัลพัฒนา(CPN) บริษัทแสนสิริ( SIRI ) บริษัทควอลิตี้เฮ้าส์(QH) บริษัทไดนาสตี้เซรามิก( DCC ) บริษัทกันกุลเอ็นจิเนียริง(GUNKUL ) และบริษัทโตโยไทย( TTCL)
หลักทรัพย์ที่ซื้อขายสูงสุด 5 อันดับแรก คือ 
TRUE  มูลค่า 2,693.49 ล้านบาท ปิด 7.95 บาท  +0.10 บาท  หรือ +1.27%
ADVANC  มูลค่า 2,225.02 ล้านบาท ปิด 239.00 บาท  +5.00 บาท  หรือ +2.14%
INTUCH  มูลค่า 1,392.51 ล้านบาท ปิด 78.50 บาท  +1.00 บาท  หรือ +1.29%
SUSCO  มูลค่า 1,311.62 ล้านบาท ปิด 6.30 บาท  +0.10 บาท  หรือ +1.61%
SOLAR  มูลค่า 1,229.54 ล้านบาท ปิด 7.75 บาท  +0.80 บาท  หรือ +11.51%